Nv wol vf grvͤſſen
Nv wol vf grvͤſſen· wir den ſvͤſſen· der vnſ bvͤſſen· wil des winterſ pin·
der vns wil bꝛingen· vogelin ſingen· blv̊mē ſpꝛingen· vn̄ der ſvnnen ſchin·
da man ſach ê· den kalten ſne·
da ſiht man gras· von tǒwe nas· bꝛvevent dc· die blv̊men vnde der kle·

Uoꝛhin in walde· vf der halde· hoͤꝛt man balde· wnneklichen ſchal·
in ſvͤſſer wiſe· gar von pꝛiſe· hohe liſe· ſinget dú nahtegal·
der vogellin ſanc· der iſt niht ze kranc·
hin gegen dem meigen· megde leigen· wir ſvn reigen· den ſvmer lanc·

Des meigen blvͤte· des ſvmers gvͤte· hoh gemvͤte· git den vogellin·
dc hilfet mich kleine· wan dv́ reine· troͤſte alleine· noch das herze min·
ir bꝛvnes har· ir ǒgen clar·
ir roter mvnt· hat mich verwnt· bis an den grunt· ſwie fro ich doch gebar·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse